आगोलाव प्रमद बर’ दैदेननाय इउ पि पि एलनि दैदेनगिरिफोरा पिसिदिआर मुं लानानै बिटिसि बिसायख’थियाव ओंखारदोंमोनब्लाबो मोजां फिथाय मोननानै सोरखार दानो हायाखैमोन। थेवबो मोन 7 बियाबाव देरहानानै अपजिसन दोलोयाव थानो हाबोदों। नाथाय हाग्रामा महिलारीया दैदेननाय बिपिएफ दोलोआ थांनाय खेबनि बिटिसि बिसायख’थियाव गरेस्वर बियाबनिफ्राय उदां बिजाथि महरै देरहानानै फैनाय महेस्वर बसुमतारीखौ लानानैसो हाग्रामा महिलारीया बिटिसिनि गोहोखौ लानो हाफिनदोंमोन। सिगां बोसोरफोराव बिपिएफ दोलोआ जेरै बुरजा बिजाथि देरहानानै बिटिसि सोरखारखौ दाबोदोंमोन। बिदि बे खेबाव मोनाबो जानो हागौ। नाथायबा सिगां समफोराव बिपिएफ दोलोआ जेरै बादि बुरजा एम सि एल ए मोनबोदोंब्लाबो नाथाय थांनाय बिटिसि बिसायख’थिनिफ्राय एम सि एल एनि अनजिमाया खमाय बोगासिनो। बेखौ नायोब्ला थांनाय बिटिसि बिसायख’थिनिख्रुइ बे खेबनि बिटिसि बिसायख’थियाव खम बिबांनि एम सि एल एफोर मोनगोन नामा बिपिएफआ बेखौबो साननो गोनां। ओजों रायजो सोरखारजों बिपिएफआ एलायेन्स खालामनाय बिजेपि दोलोजोंबो मोजां नङा। बिनिखायनो बे खेबाव बिजेपि दोलोआबो बिटिसि बिसायख’थियाव 26 टा बियाबाव बिजाथि होदों। बे थारदि बे खेबनि बिटिसि बिसायख’थियाव मोनबो दोलोआ गावनो हारसिं बिटिसि सोरखार दानो हायैया रोखा। बिनिखायनो जाय दोलोआ बांसिन देरहानानै फैगोन बिजोंनो सोरखाराव थाफागोन होननानै बिजेपि दोलोआ सान्सखौ लानो नागिरनाय बादि साननो हायो। बे बेलायाव एम पि नब कुमार सरनीयाबो फावसायनानै थायाखै। नब कुमार सरनीया दैदेननाय जि एस पि दोलोआबो बिटिसिनि गोहोयाव फैनानै बिटिसिनि बेरे मोदैखौ जानो थाखाय बायदि राजखान्थि फान्दो सानाय नुनो मोनदों। जुदिअ’बा बिपिएफ आरो इउ पि पि एलनि गेजेराव भटनि दावहा जानानै मोननैबो दोलोआ जेनोब्ला जि एस पि दोलोनि बिजाथिफोरा देरहानानै बिटिसि सोरखारखौ दानायनि सिमां सुजुदों। माखासे बिटिसिनि बियाबफोरखौ गिदिंनानै हमदांनो हाबायदि बिजेपिनि बिजाथिफोरा भटखौ मोनगोन बिपिएफ आरो जिएसपिनि मददगिरिफोरनिफ्राय। नाथाय बिपिएफ दोलोनि बिजाथिफोरा बर’ भटखौ खम मोननायनि अनगायै इउ पि पि एलनि बिजाथिफोरा बर’नि भटखौ बुरजा मोनगौखौ हमनो हायो। बिपिएफनि बिजाथिफोराबो अकल बर’ नङै सुबुंफोरनि भट मोननाल’ देरहाया आरो इउ पि पि एलनि बिजाथिफोराबो अकल बर’ भटखौ मोननानैल’ देरहाया। जाय दोलोआनो बर’ आरो बर’नङै सुबुंफोरनि भट मोनगोन बिनो देरहागोना रोखा। मिथिनायाव बिपिएफजों कस- राजबंसि, नेपाली, नाथजगि सन्मलनीफोरनि बांसिन मददगिरि दं। ओजों नाथाय इउ पि पि एल दोलोजों मायन’रेटि, नेपाली सुबुंफोरा बांसिन मदद होगासिनो। बे बेलायाव जि एस पि दोलोजों गावखौनो असमिया होननानै दाबि खालामग्रा सुबुंफोरा दं होननानै सानोब्लाबो नाथायबा बिसोर उनथाराव बिजेपि दोलोखौ मदद हैनाया गिदिर बाथ्रा नङा। गोजौआव बुंनायफोरनिफ्राय रोखा जानो हायाखैदि फैगौ बिटिसिनि बिसायख’थियाव सोर दोलोआ बिटिसिनि गोहोखौ लागोन। जायखि जाया बिटिसि बिसायख’थियाव सोर सोरखार जागोन बेखौ साननैसोनि उनावसो हमदां हासिगोन।